**WANANCHI WAASWA KUJENGA VYOO BORA BUKOBA**

Mkuu wa Wilaya ya Bukoba, Mheshimiwa **Moses Machali,** amewataka watendaji wa vijiji na kata za Halmashauri ya Wilaya Bukoba kuendelea kuelimisha jamii kuhusu thamani ya kujenga vyoo bora ili kuepuka uchafuzi wa maji na magonjwa ya mlipuko.

“Ni aibu hadi sasa hali ya vyoo bora katika maeneo yetu ni **asilimia 60.8.** Hii inamaanisha kwamba bado kuna kaya na familia ambazo hazina vyoo bora, na hizo ndizo zinazochangia uchafuzi wa maji hasa wakati mvua zinaponyesha. Tafiti zinaonesha kwamba, kati ya magonjwa kumi katika maeneo yetu, manne yanatokana na uchafu wa maji” Alieleza Machali.

Mheshimiwa Machali ameyasema hayo tarehe 10.11.2022 alipokuwa akitoa hotuba katika mkutano wa wadau wa maji na usafi wa mazingira, uliofanyika kwenye ukumbi wa mikutano wa Halmashauri ya Wilaya Bukoba, ambapo pia alieleza kwamba watu wanapokunywa maji yasiyo safi na salama, huwa na afya mgogoro ambayo hupelekea mdororo katika utendaji kazi na hatimaye hali ngumu ya maisha na umaskini huitawala jamii.

Kwa upande mwingine, Mheshimiwa Machali alizungumzia kuhusu hali ya upatikanaji wa maji ya bomba ndani Halmashauri na kueleza kwamba kwa sasa upatikanaji wa maji hayo ni asilimia 74, na kwa sababu kwa mujibu wa maelekezo ya Serikali ya Jamhuri ya Muungano wa Tanzania, inapaswa kufikia mwaka 2025 hali ya upatikanaji wa maji ya bomba vijijini uwe ni asilimia 85, Halmashauri bado ina deni la asilimia kumi na moja ili kufikia lengo la Serikali.

“Ninakuagiza kwa niaba ya Serikali, Meneja wa RUWASA pamoja na timu yako,fanyeni tathmini ya kina mbainishe vijiji vyote ambavyo havina maji ya bomba kisha elezeni mnajipangaje kuhakikisha vinapata maji hayo, ili tuone uwezekano wa kuvifikishia huduma hiyo hata kwa kupitia mfuko wa P4R, kwa sababu wananchi wakipata maji ya bomba tutakuwa tumemtendea haki Rais Samia” Alisema tena Machali.

Aidha, Mheshimiwa Machali aliwaasa viongozi wa jumuia za watumia maji kuhakikisha wanatunza na kusimamia vyema miradi ya maji ambayo Serikali imetoa fedha mamilioni kuitekeleza katika maeneo yao, huku akikemea vikali wale wote wanaofanya mchezo na fedha za watumia maji.

“Viongozi wa jumuia za watumia maji, ishini uaminifu ambao wananchi waliuona kwenu hata wakawachagua msimamie jumuia hizo. Angalieni miradi kwa jicho pevu, mwe makini ili kila shilingi inayopatikana itumike kama ilivyokusudiwa. Ye yote atakayebainika kutumia vibaya fedha za jumuia za watumia maji nitamshughulikia” Alihitimisha Machali.

Mkutano wa wadau wa maji katika Halmashauri ya Wilaya Bukoba hufanyika mara mbili kwa mwaka na kuhudhuriwa na viongozi wa jumuia za watumia maji, watendaji wa kata zenye miradi ya maji, viongozi wa RUWASA ngazi za Wilaya na Mkoa na wageni waalikwa.

**MWISHO**